《出云藤驿》
明代·蓝智

又出云藤驿，扁舟更向东。地蒸秋有瘴，江阔夜多风。

旅梦惊啼狖，乡心托断鸿。天涯看月色，不与故园同。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。